་ཤའི་ཞལ་ནས། གཞན་སྐྱོན་མི་བརྟགས་རང་སྐྱོན་བཏགས། །ཞེས་གསུངས་པ་ལྟར་གྱིས་རང་ཉིད་ལ་རང་ཉིད་ཀྱི་འཚང་འབྲུ་ཞིང་སྨད་ནས། ཆོས་བརྒྱད་དང་ང་རྒྱལ་ལ་སོགས་ཀྱི་མགོ་གནོན་ཞིང་བརྩོན་འགྲུས་ཀྱི་ལྕགས་བསྐུལ་ཏེ། ཡོན་ཏན་གྱི་བོགས་འདོན་བྱ་བ་དང་གོལ་ཤོར་གྱི་སྒོ་དགག་པར་མཛད་པའི་གསུང་ཡིན་མོད། བླ་མ་དང་ཆོས་ཀྱི་འཚང་འབྲུ་བར་ངོས་འཛིན་པ་ཤིན་ཏུ་མུན་པ་ཆེན་པོར་འགྱུར་བ་སྟེ། དམིགས་གསལ་དུ་ཚིག་རྐང་གི་མཚམས་ཐམས་ཅད་དུ། ཚོགས་མ་བསག་པའི་སྒོམ་ཆེན་ང་འདྲ་གཅིག །གང་ན་གནས་ཀྱང་ཚེ་འདིའི་བསམ་མནོ་གཅིག། ཅེས་གསུངས་པ་འདི་རྣམས་རང་སྐྱོན་ཁོ་ན་འདོན་པའི་དོན་དུ་སྟོན་ཞིང་འདོད་ན་མི་མཐུན་པའི་འགྱུ་བ་འཆར་བའི་གཉེན་པོར་གསུངས་པ་ཨེ་མཁྱེན་ནམ། དེ་ལྟ་བུའི་དོན་ཐད་དྲང་ཇི་བཞིན་པར་མ་ཁྲོལ་བར་ཤིན་ཏུ་འཇིགས་པའི་གསུང་ངག་ཞེས་སུ་བརྗོད་པ་ནི། རི་དྭགས་ཀྱི་སེམས་ཅན་རང་གི་གྲིབ་གཟུགས་ལ་སྔངས་ཤིང་བྲེད་པའི་དོན་ལྟ་བུར་མངོན་པར་བདོག་གོ །དེ་བཞིན་དུ་གོ་བ་ཕྱི་ལོག་གི་ནོར་འཁྲུལ་ལ་སྐྱོན་དུ་བཞེད་པ་ན། རྫོགས་ཆེན་སྙིང་ཏིག་གི་སྐོར་ཐེག་མཆོག་མཛོད་དུ། ལྟ་བ་ལ་ཟླ་བའི་སྐབས་སུ། སེང་གེ་རྩལ་རྫོགས་ཆེན་པོའི་རྒྱུད་ཀྱི་ལུང་དྲངས་པ་ལས། རང་གི་རྡོ་རྗེ་སློབ་དཔོན་ཉིད། བསྒྲལ་ནས་རྒྱ་མཚོར་བསྐྱུར་བྱས་ན། །སྣང་སྲིད་ཆོས་རྣམས་ཤེས་པར་འགྱུར། ཞེས་དང་། དཀོན་མཆོག་གསུམ་ལ་རྒྱབ་ཕྱོགས་ན། །ཞིང་ཁམས་ཐམས་ཅད་མཐོང་བར་འགྱུར། ཞེས་དང་། སངས་རྒྱས་བསྒྲལ་ཏེ་ངུར་བཅུག་ན། །རང་གི་སྣང་བ་རྟོགས་པར་འགྱུར། །ཞེས་པ་སོགས་ཀྱི་ལྡོག་ཚིག་མང་པོར་བཤད་པས། དེ་དག་ལའང་ཤིན་ཏུ་འཇིགས་པའི་གསུང་ཞེས་བརྗོད་ཅིང་ལོག་པར་རྟོག་པར་འོས་སོ། །དེ་ནི་དཔེར་བརྗོད་ཙམ་དུའོ། །ཞེས་འགལ་བ་བཅུ་གཅིག་པའི་ལན་བཏབ་ཟིན་ཏོ།། ༈ ཡང་དྲི་བར། ཡང་རྗེ་ལོ་རས་ཀྱི་རྣམ་ཐར་རྒོད་ཚང་རས་པས་མཛད་པ་ལས། དེ་དུས་འཚོགས་པ་རྣམ་པ་ཞེས་ནས་ངེས་པ་ཅན་ཞིག་དགོས་ངེས་སུ་འདུག་ལགས། ཞེས་པའི་ལན་ནི། དེ་ཡང་སྟོན་པའི་མཛད་བཅུ་ལས། འཇིག་རྟེན་ཆོས་དང་མཐུན་པར་བྱ་བའི་ཕྱིར། ཞེས་གསུངས་པ་ལྟར། འཇིག་རྟེན་པའི་ཡོན་བདག་རྣམས་དཀར་པོའི་དགེ་བ་སྦྱིན་གཏོང་སོགས་ལ་སྤྲོ་བ་བསྐྱེད་ཅིང་། སླར་ཡང་དེས་བསོད་ནམས་གོང་དུ་འཕེལ་བར་བྱེད་པའི་ཕྱིར་དུ། ཐ་མལ་པའི་སྣང་བ་དང་བསྟུན་པས་རྣམ་པ་ཙམ་དུ་གྱེས་པའི་ཚུལ་བསྟན་པ་ཙམ་དུ་མཛད་པ་སྟེ། སྦྱིན་ལེན་ལམ་དུ་འགྲོ་བར་མཛད་པ་ཡང་ཡིན་པར་སེམས་སོ། །དེ་ལྟར་ཡང་མདོ་ལས། སྦྱིན་པ་པོས་ཀྱང་ལེགས་པར་སྦྱིན། །ལེན་པ་པོས་ཀྱང་ལེགས་པར་བླང་། །ཞེས་སོགས་ཀྱི་དོན་དང་སྦྱར་བར་བྱ་བའོ། །གཞན་ཡང་གདུལ་བྱ་ཐ་མལ་པ་རྣམས་ཀྱི་བློ་ཁ་ཆོས་ལ་བསྒྱུར་བ་བྱ་ཕྱིར་ཐབས་སྣ་ཚོགས་ཀྱི་སྒོ་ནས་སྤྱོད་པ་མ་ངེས་པར་སྟོན་ནས་འདུལ་བ་སྟེ། འགྲོ་འདུལ་ཐབས་སྤྱོད་དུ་རྟོགས་དགོས་མོད། དེ་ལྟར་ཡང་། བདེ་མཆོག་སྡོམ་འབྱུང་ལས། མོས་པ་དུ་མའི་སེམས་ཅན་ལ། །སྤྱོད་པ་སྣ་ཚོགས་སྟོན་མཛད་དེ། །སྣ་ཚོགས་ཚུལ་གྱིས་གདུལ་བྱ་ལ། །ཐབས་ཀྱང་ཡང་དག་བསྟན་པ་ཡིན། །ཞེས་སོགས་གསུངས་པ་སྟེ་འགྲོ་དོན་གྱི་སྐབས་ཡིན་པར་རིག་གོ །སྤྱིར་ཡང་གོང་དུ་རྗེ་དེ་ཉིད་ཀྱི་གསུང་ལ་ལོག་རྟོག་གིས་འདི་ལྟ་བུ་ཤིན་ཏུ་འཇིགས་པ་ཞེས་སུ་བརྗོད་ཅིང་ཧ་ལས་པར་སྟོན་ནས། འདིར་དཔལ་ནཱ་རོའི་དངོས་ཀྱི་སྤྲུལ་སྐུར་བརྗོད་པ་ཅོལ་ཆུང་གི་བརྗོད་ཚིག་ཏུ་ཟད་མོད། དོན་འདི་དག་ལ་ཨ་མཐས་ཀྱིས་དཔོན་སློབ་གཉིས་ཀ་ཆོས་བརྒྱད་མ་གྲོལ་བ་ཞེས་སུ་གཤེ་ན། དཔེར་བརྗོད་དུ། སྔོན་སློབ་དཔོན་པདྨ་དང་ཆོས་རྒྱལ་ཁྲི་སྲོང་ལྡེའུ་བཙན་མཇལ་དུས། རྒྱལ་པོ་ཡང་མགོ་ནག་ཡོངས་ཀྱི་རྗེ་ཡིན་བསམ་ནས་སློབ་དཔོན་ལ་ཕྱག་མ་འཚལ། སློབ་དཔོན་པདྨས་ང་མངལ་སྐྱོན་སྤངས་པའི་པཎྜི་ཏ་ཆེན་པོ་ཡིན་དགོངས་ནས་རྒྱལ་པོ་ལ་ཕྱག་མ་མཛད་པར་ཁད་དེ་ལུས་པའི་ལོ་རྒྱུས་འདུག་པ། །དེ་ཡང་ཆོས་བརྒྱད་མ་གྲོལ་བའི་ང་རྒྱལ་དུ་འཛིན་དགོས་པར་ཐལ་ལོ། །གཞན་ཡང་གཏེར་ཆོས་ཐམས་ཅད་ནས་ནོར་སྒྲུབ་དབང་སྡུད་སོགས་དང་། རྫས་འཕྲུལ་སྣ་ཚོགས་དང་། རྫས་སྦྱོར་གྱི་གྲུབ་རྟགས་འདོན་ཐབས་སོགས་མང་པོ་འབྱུང་བས། དེ་དག་ཀྱང་གུ་རུ་པདྨ་ཆོས་བརྒྱད་མ་གྲོལ་བར་སྦས་ཤིང་། གཏེར་སྟོན་རྣམས་ཀྱང་དེ་བཞིན་དུ་ཆོོས་བརྒྱད་མ་གྲོལ་བར་འདོན་ནས་སྤེལ་བ་དང་བསྒྲུབ་པ་ཡིན་པར་ངོས་འཛིན་དུ་མཛད་དགོས་ཤིང་། དེ་དག་ལའང་སྒྲུབ་བྱེད་ངེས་པ་ཅན་དགོས་པར་བཞེད་པར་འོས་སོ། །རང་ལུགས་ལ་ནི་འགྲོ་འདུལ་ཐབས་སྤྱོད་དུ་བལྟ་བ་ཡིན་ནོ། །ཞེས་འགལ་བ་བཅུ་གཉིས་པའི་ལན་བཏབ་ཟིན་ནོ།། ༈ ཡང་དྲི་བར། ཡང་ལོ་རས་ཀྱི་རྣམ་ཐར་དེ་ཉིད་ལས། ལོ་རས་ཉིད་ཁ་རག་ཏུ་བཞུགས་པའི་སྐབས་ཞེས་ནས། ཞིབ་ཏུ་དཔྱད་དེ་གསལ་ཆ་ཞིག་གནང་བ་ཞུ། ཞེས་པའི་ལན་ནི། དེ་ཡང་མདོ་སྡེ་ལས་བརྒྱ་པ་ལས། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་གྱུར། །ཞེས་གསུངས་པས་ན་སྟོང་ཉིད་ཀྱི་དོན་ལ་བརྟན་པ་མ་ཐོབ་ཀྱི་བར་དུ། རྒྱུ་འབྲས་བསླུ་མེད་དུ་སྨིན་པའི་ཕྱིར་སོ་སོས་སྐྱེ་བོ་རྒྱུ་འབྲས་ལ་རྨོངས་པ་རྣམས་ཀྱི་འདོར་ལེན་ཤེས་པའི་ཕྱིར་དང་། ཤེས་ཀྱང་ཁྱད་དུ་གསོད་པ་རྣམས་བག་ཡོད་དུ་བྱ་བའི་ཕྱིར། རྒྱུ་འབྲས་སྟོན་པའི་ཕྱིར་དུ་གསུངས་པ་ཡིན་མོད། རྣམ་སྨིན་དངོས་དང་ཉམས་སུ་མྱོང་བ་ལ། །ས་ལམ་མཐར་ཕྱིན་གྱི་སྐྱེས་བུ་ཡིན་པར་ནི་ཉིད་རང་གིས་ཀྱང་བཞག་འདུག་པ། སྡིག་སྒྲིབ་སྦྱངས་བར་ཟུར་དུ་བཞག་ནས། ས་ལམ་མཐར་ཕྱིན་པའི་འབྲས་བུ་ཐོབ་པ་མདོ་རྒྱུད་གང་ནས་བཤད་པར་བཞེད་པ་ལགས། ཧེ་ཧེ་དོན་དམ་པར་ལྷན་སྐྱེས་གཉུག་མའི་གནས་ལུགས་འདི་ལ་བརྟན་པ་ཐོབ་ནས་སངས་རྒྱས་ཀྱི་དགོངས་པ་རང་ལས་རྙེད་དུས། བདེ་སྡུག་གི་འབྲས་བུ་མྱང་བྱ་མྱོང་བྱེད་ཀྱི་མཁན་པོ་ངོ་བོས་སྟོང་ནས་མེད་པར་རྣམ་སྨིན་གྱི་སྒྲིབ་པ་ཡོང་བར་རྒྱལ་བས་མ་གསུངས་ལ། རང་གི་གོ་རིག་གིས་ཀྱང་མི་མངོན། གཟུགས་ཀྱི་སྐུ་ནི་སྔོན་སྨོན་ལམ་གྱི་ཤུགས་ཀྱིས་ཡིད་བཞིན་གྱི་ནོར་བུ་རིན་པོ་ཆེ་ལྟར་རྟོག་མེད་སྣ་ཚོགས་ཆོས་ཀྱི་འགྲོ་དོན་མཛད་པ་སྟེ། གདུལ་བྱའི་ངོར་སྣང་ཙམ་ཡིན་མོད། དེ་ལྟར་བླ་མའི་ཡོན་ཏན་ཡོངས་ངོ?ས་བཟུང་བའི་རྒྱུད་ལས། ཡིད་བཞིན་ནོར་བུ་དཔག་བསམ་ཤིང་། །རྟོག་པ་མེད་ཀྱང་ཉེར་གནས་པའི། །བསམ་ཀུན་སོ་སོར་རྫོགས་བྱེད་ལྟར། །སངས་རྒྱས་རྟོག་པ་ཀུན་བྲལ་ཡང་། །སྣ་ཚོགས་ཆོས་ཀྱི་བསམ་པ་སྐོང། །ཞེས་གསུངས་སོ། །དེས་ན་གང་ལ་གང་འདུལ་གྱི་རྒྱུ་འབྲས་སྟོན་ཕྱིར་འདི་ཙམ་དུ་མ་ཟད་ཀྱི། ཡང་དག་པར་རྫོགས་པའི་སངས་རྒྱས་ཀྱི་ཞབས་ལ་སེང་ལྡེང་གི་ཚེར་མ་ཟུག་པ་ཡང་། སྔོན་དེད་དཔོན་ཆེན་པོར་འཁྲུངས་དུས་མི་ནག་མདུང་ཐུང་ཅན་གཞན་ཕྱིར་བསད་པའི་རྣམ་པར་སྨིན་པ་ཡིན་པར། མདོ་ལང་ཀར་གཤེགས་པ་ལས་བཤད་པས། བཅོམ་ལྡན་འདས་ལྟ་བུ་ཡང་བསྐྱེད་རྫོགས་ལ་བསྟན་པ་མ་ཐོབ་པ་དང་། སྡིག་མ་སྦྱང་བའི་རྣམ་སྨིན་དུ་འཛིན་ནམ། གཞན་ཡང་མང་མོད་ཡིག་ཚོགས་ཙམ་ལས་དགོས་པ་ཅི་བདོག དེ་ལྟ་བུ་ལ་དགེ་འབྲས་མི་བདེན་ཞིང་སྡིག་འབྲས་བདེན་པར་བརྗོད་པ་མུརྑ་ཧེ་ཏུ་ཙམ་དུ་ཟད་མོད། རྒྱལ་བ་ལོ་རས་ཀྱིས་སྡིག་འབྲས་ཁོ་ན་ལས་དགེ་འབྲས་མ་སྟོན་པར་བརྗོད་དམ་རང་བློའི་དྭཱ་ཁ་ཙམ་དུ་ཐལ་ལོ། །ཡང་དཔེར་བརྗོད་འགོད་ན། རིག་འཛིན་ཆེན་པོ་གར་དབང་རྡོ་རྗེའི་རྣམ་ཐར་དུ། སྐུ་ཚེ་སྔོན་མ་ཕྱིའི་རྒྱ་མཚོའི་འགྲམ་དུ་སྡིག་པ་ར་ཙར་འཁྲུངས་ཤིང་། དེས་ཞེ་སྡང་གི་དབང་གིས་ལས་བསགས་པའི་རྣམ་སྨིན་གྱིས་ངན་སོང་དུ་ལྷུང་ནས་སྡུག་བསྔལ་དཔག་ཏུ་མེད་པ་མྱོང་བར་བཤད་པས། དེ་ལྟར་ན་གཏེར་སྟོན་དེ་ཉིད་ཨུ་རྒྱན་གྱི་སྤྲུལ་པ་ཡིན་ནམ་མིན་ནམ་ཡིན་ན་སྤྱིར་སེམས་ཅན་གྱི་དོན་དུ་རིགས་དྲུག་སྣ་ཚོགས་དུ་སྤྲུལ་པ་ལ་མ་ངེས་ཀྱང་ངན་སོང་དུ་སྡུག་བསྔལ་མྱོང་བ་ཅིའི་ཕྱིར། མིན་ན་ཨུ་རྒྱན་ཉིད་ཀྱིས་ངའི་སྤྲུལ་པ་ཞེས་སུ་གསུངས་པ་དང་འགལ། དེས་ན་བླུན་རྟགས་ཀྱི་རྩོད་པ་བྱེད་ན་དེ་ལྟར་དུ་འབྱུང་བ་ལགས་སོ། །ཞེས་འགལ་བ་བཅུ་གསུམ་གྱི་ལན་བཏབ་ཟིན་ཏོ།། ༈ དེ་ལྟར་གཞུང་དོན་རྣམས་སྔོན་དུ་སོང་ནས། སྤྱི་དོན་གསུམ་པ་མཐར་ཕྱིན་པ་འཇུག་གི་དོན་ལ་གཉིས། དགག་གཞི་དངོས་ཀྱི་མཇུག་བསྡུ་བ་དང་། སྦྱར་བྱང་གི་སྒོ་ནས་དགེ་བ་བསྔོ་བའོ། །དང་པོ། སྤྱིར་གདུལ་བྱ་སེམས་ཅན་ཀྱི་ཁམས་རྒྱུད་དབང་པོའི་རིམ་པ་དང་མཐུན་པར་ཐབས་མཁས་ཀྱི་འཇུག་སྒོ། ཐེག་པའི་བྱེ་བྲག་དཔག་པར་མི་ནུས་ཤིང་གཞལ་བར་དཀའ་བ་ཐམས་ཅད་ཀྱང་སོ་སོ་རང་རང་གི་དགོངས་པ་ལྟར་བདེན་ཞིང་མཐར་ཐུག་འབྲས་བུའི་མྱུར་བུལ་ཙམ་ལས། བྱང་ཆུབ་ཐོབ་བྱེད་ཁོ་ནར་བསྟན་ཕྱིར། གྲུབ་མཐའི་རྣམ་པར་དབྱེ་ཞིང་དགག་སྒྲུབ་ཀྱི་འོས་སུ་མི་སྣང་བ་སྟེ། གཉིས་འཛིན་གྱི་ཕྱོགས་ལྷུང་ཞིག་བྱུང་ཚེ་ཆོས་སྐུ་ཐིག་ལེ་ཉག་གཅིག་དང་འགལ་བའི་ཕྱིར་རོ། །གང་ཟག་ཅི་རིགས་པའི་ཐེ་ཚོམ་བཅད་ཅིང་སྨྲ་སྒོ་དབྱེ་བའི་ཐུགས་བསྐྱེད་བཟང་པོ་སྔོན་དུ་སོང་བར་བསྟན་པ་དག་ཤིན་ཏུའང་ཡིད་རང་ཀྱང་། འདིར་རང་ལུགས་བཀའ་རྒྱུད་རིན་པོ་ཆེའི་སློབ་རྒྱུད་དུ་རྟོགས་པའི་རིགས་ཅན། རང་ཆོས་ལ་ཐེ་ཚོམ་ཟ་ཞིང་ལོག་རྟོགས་ཀྱི་གཡང་སར་ལྷུང་བ་སྔར་ཀྱང་མ་སྲིད་ཅིང་ཕྱིན་ཆད་ཀྱང་མི་འབྱུང་མོད། ཟབ་ཆོསཕྱག་རྒྱ་ཆེན་པོའི་རིང་ལུགས་འཛིན་ཞིང་དཔལ་ལྡན་དྭགས་པོ་བཀའ་བརྒྱུད་ལ། སྔར་ཡང་རྩོད་མེད་་གྲགས་ཤིང་སླན་ཆད་ཀྱང་དེ་དོན་ལས་ཅི་ཕྱིར་འདའ། ཡུལ་གངས་ཅན་གྱི་ལྗོངས་འདིར་མཁས་གྲུབ་ལུང་རིགས་ཡོན་ཏན་གྱི་ནོོར་གྱིས་ཕྱུག་པའི་སྐྱེས་ཆེན་བསྟན་འཛིན་ནམ་མཁའི་སྐར་ཚོགས་ལྟར་མང་བ་རྣམས་དཔྱད་གསུམ་གྱི་ག་བརྡར་མ་མཁྱེན་པ་ཙམ་མི་མངོན་པ་ལགས་པ་རྗེ་པད་དཀར་གྱི་དཔྱད་གསུམ་བསྟན་པའི་ག་བརྡར་དུ་གསུངས་པ་ཡང་། བཀའ་མདོ་རྒྱུད་ཀྱི་དགོངས་དོན་ལོག་པས་ལྟ་སྤྱོད་འཆུག་པ་སོགས་ལ་དགོངས་པར་སེམས་ཤིང་། དེ་དོན་ཇི་ལྟར་དུ་འཇོག་རུང་སྒྲུབ་བརྒྱུད་ཀྱི་གཙོ་བོ་དབང་ཕྱུག་བཞད་པ་རྡོ་རྗེ་མན་ཆད་ཀྱི་སྐྱེས་ཆེན་ཡོངས་ཀྱི་གསུངས་ལ། འགལ་བར་མཛད་ན་རྗེ་པད་དཀར་ཙམ་གྱི་གསུང་གི་ལུང་སྒོ་ཇི་ལྟར་ཆོད་པ་ལགས་འདི་ནི་ཧ་ཅང་ཅོལ་ཆུང་གི་བཀའ་གནང་ཙམ་དུ་མི་འགྱུར་བ་ལགས་སམ། འདི་ལྟར་རང་སྣང་ཁོ་ནས་ཐེར་ཟུག་གིས་འགལ་བར་མཛད་ན་བཅོམ་ལྡན་འདས་དང་ཨུ་རྒྱན་ཆེན་པོ་སོགས་ལའང་དཔྱད་གསུམ་མཛད་རྒྱུའ་ིམ་ཐོགས་པར་མཆི་བས། གནང་དགོས་པར་མཆི། བདག་ཅག་རྣམས་ཀྱིས་ནི་ཕོད་ཀྱང་མི་ཕོད་ཅིང་དགོས་པའང་མི་སྣང་། གོང་གི་ཆ་ཤས་ཙམ་བཀོད་པ་རྣམས་ཀྱང་དཔེར་བརྫོད་དུ་དྲངས་པ་མ་གཏོགས། ལོག་རྟོག་གི་དྲི་མ་ཡོད་པ་མ་ཡིན་ནོ། །དེའི་ཕྱིར་ན་སྒྲུབ་བརྒྱུད་རིན་པོ་ཆེའི་སྐྱེས་མཆོག་དམ་པ་རྒྱལ་བའི་དངོས་སྤྲུལ་མིའི་གཟུགས་སུ་སྣང་བ་རྣམས་ཀྱིས་ངེས་དོན་ཐུགས་ཀྱི་རྟོགས་པའི་ཚ་ཟེར་འཕྲོ་བའི་རྡོ་རྗེའི་གསུང་མཆོག་རྣམས་ལ། བདག་ཅག་སྲིན་བུ་མེ་ཁྱེར་གྱི་ལུས་ཅན་ལྟ་བུའི་གྲུབ་བྱེད་ཀྱི་ཆེ་བརྗོད་དོན་མི་མཆི། འཁྲུལ་ནོར་གྱི་དྲི་མ་སྤངས་ཕྱིར། མིག་ལྡན་གྱི་མངོན་དུ་དམུས་ལོང་གིས་རི་མོའི་ཁ་དོག་ངོ་སྤྲོད་པ་ལྟར། ཡོངས་འཛིན་དམ་པ་རྣམས་དབྱིངས་ཁྲེལ་གྱི་རྒྱུར་གྱུར་ནའང་། གོང་བརྗོད་ལྟ་བུ་ལས་ཉོན་གྱིས་བསག་གཞིར་འཇིགས་པའི་བློས། རྣམ་གཡེང་དང་ངལ་དུབ་གྱི་ཁུར་བོར་ནས། རྩོལ་བ་དང་བཙོན་འགྲུས་ཀྱི་བློ་གྲོས་དང་རིག་པའི་གསལ་གདངས་གང་ཤར་ཞིག སྨྲར་རུང་བ་རྣམས་ལྷུག་པར་བཀོད་པ་དང་། ཁ་ཅིག་རྩུབ་ཚིག་གི་སྒོ་ནས་བླུན་གཏམ་དུ་བརྗོད་པ་རྣམས་ཀྱང་། ང་རྒྱལ་ཁྲོ་བའི་ཚིག་མིན་ཞིང་ལྡོག་ཚིག་གི་སྦྱོར་བས། སླར་ཡང་ཐུགས་ཀྱི་མཁྱེན་པའི་ལེགས་པར་བཤད་པ་དབྱར་མཚོ་ལྟར་སྤེལ་བའི་སླད་དུ་སྟེ། ཇི་སྐད་དུ། བརྟག་པ་གཉིས་པའི་རྒྱུད་ལས། ཇི་ལྟར་རྣ་བར་ཆུ་ཞུགས་པ། །ཆུ་ཉིད་ཀྱིས་ནི་དགུག་པར་བྱ། །ཞེས་པ་ལྟ་བུའི་སེམས་དགེ་བའི་བརྗོད་པ་ཡིན་ཕྱིར། མཁྱེན་དབྱིངས་རིན་པོ་ཆེ་འཁྲུལ་རྒྱུར་གྱུར་བ་དག་མི་སྲིད་མོད་ཀྱང་། ཆ་ཤས་ཙམ་འགལ་བར་སྲིད་ན་སྙིང་ཐག་པ་ནས་འཐོལ་ཞིང་གཤགས་སོ།། ༈ གཉིས་པ་ནི། ཨེ་མ་ཧོ། ཐུབ་བསྟན་ཉིན་བྱེད་ནུབ་རིའི་རྩེེར་སོན་ཞིང་། །སྐལ་ངན་སྙིགས་མའི་མུན་ནག་མགོ་སྙེང་ནས། །ཚེ་སྲོག་རླུང་དཀྱིལ་མར་མེ་འདུག་ལྟ་བུར། །གདེངས་ཅན་གཙུག་ནོར་ངེས་དོན་སྙིང་པོ་ལ། ཡེངས་མེད་སྒོ་གསུམ་ཆིག་དྲིལ་འོས་པའི་སླད། རྒྱ་ཆེན་ཤེས་བྱའི་གནས་ལའང་མ་སྦྱངས་ཤིང་། གཞུང་ལུགས་སྨྲ་བའི་གྲངས་ལའང་མ་འགྲིམས་ཕྱིར། མཁྱེན་ཡངས་ལེགས་བཤད་ལྡོག་པ་ག་ལ་སྤོབས། འོན་ཀྱང་གོང་མའི་གསུང་རྒྱུན་གཞིར་གཞག་ནས། རང་བློས་གང་རྟོགས་ཆ་ཙམ་བཀོད་འདི་ཀོ གྲུབ་མཐའ་འགྲོ་བའི་ཀུན་སློང་དྲུག་སྤངས་ཏེ། ལྷག་བསམ་བཟང་པོའི་ལོག་གཟིགས་སྐྱོན་གཞོམ་ཕྱིར། བླུན་གཏམ་བྱུང་རྒྱལ་བཀོད་པར་གནོང་མཆིས་ན། ཀུན་བཟང་ཡངས་པའི་ཀློང་དུ་བཟོད་བཞེས་འཚལ། དེ་ལས་བྱུང་བའི་དགེ་ཚོགས་པདྨོའི་ཁྱོན། །རྣམ་སྤྱོད་ངེས་དོན་རྟ་བདུན་འོད་ཕྲེང་གིས། གཟུང་འཛིན་ཀུན་དཀྲིགས་ཕྱི་ཤུན་ལས་གྲོལ་ཏེ། བཀའ་བརྒྱུད་བསྟན་པའི་འདབ་སྟོང་རྒྱས་པར་མཛོད། བློ་གསལ་གདུལ་བྱ་རྐང་དྲུག་ཚོགས་བཅས་ཀུན། ལྷན་སྐྱེས་སྦྲང་རྩིའི་བཅུད་ཀྱིས་རབ་ཚིམས་ནས། སྐུ་བཞིའི་ཡེ་ཤེས་འབྲས་བུར་དགེས་གྱུར་རོལ། །དེ་ལྟར་དཔལ་ལྡན་བཀའ་བརྒྱུད་རིན་པོ་ཆེའི། སྐྱེས་ཆེན་གྲུབ་ཐོབ་འགའི་གསུང་ལ་འགལ་དུ་སྐྱོན་པའི། དྲི་ཚིག་གསེར་གྱི་ལྡེ་མིག་ཅེས་བའི་ལྡོག་ཚིག དྲིས་ལན་ལོག་རྟོག་མུན་སེལ་ནོར་བུ་འོད་འབར་གཟི་བརྗིད་ཀྱི་རྒྱལ་པོ་འདི་ཡང་། ལྷ་གཟིགས་ར་ཛའི་རིགས་དབོན་མཁའ་འགྲོ་སྙན་བརྒྱུད་ཀྱི་རིང་ལུགས་འཛིན་པའི་བནྡྷེ་ཨཱ་ནནྡ་དྷྭ་ཛ་ཨིནྡྲིའི་མིང་ཅན་གྱིས། རང་གནས་རྒོད་ཚང་གླིང་གི་གཙུག་ལག་ཁང་དུ་སྦྱར་བས་དགེ་ལེགས་ཀྱི་དཔལ་མཆོག་དམ་པ་ནམ་མཁའི་ཁྱོན་ལྟར་ཡངས་པར་གྱུར་ཅིག །མངྒ་ལམ་བྷ་ཝནྟུ།། །།མ་དཔེར་མ་དག་པ་ཧ་ཅང་མང་བས་ཞུས་དག་ཡག་པོ་བྱུང་མ་སོང་བས་དེ་ལུགས་ཐུགས་ལ་བཞག་རོགས།།